Elias Sadaq
Elias Zakarias Sadaq (født 5. februar 1994 i Aarhus V) er en dansk forfatter og dramatiker. Hans forfatterskab kredser om hans egne erfaringer med at være dansk muslim og homoseksuel.

Baggrund 

Sadaq er opvokset i Toveshøj i Gellerupplanen i et konservativt religiøst hjem med en far, der stammer fra Marokko, og en mor, der stammer fra Danmark og er konverteret til islam. Han har to storesøstre og en lillebror.
Sadaq begyndte i 2017 at læse mellemøststudier og skiftede året efter til religionsvidenskab, begge dele på Københavns Universitet. I 2022 skiftede han igen uddannelse, da han kom ind på Dramatisk Skrivekunst på Den Danske Scenekunstskole.

Sadaq sprang som 23-årig ud som homoseksuel, hvilket førte til et brud med hans far.

Sadaq er aktiv i foreningen Sabaah, der samler LGBT+-personer med minoritetsetnisk baggrund. Han deltager desuden i den offentlige debat om portrætteringen af minoritetsetniske danskere i medierne.

Sadaq har medvirket i bogen Nysgerrige Normbrydere (2021) og i fotoudstillingen Presence af Sangria Valentino (2021).

Karriere 

Sadaq debuterede som digter med den digitale digtsamling GADESTREGER (2019), som han udgav på sit eget forlag, forlagetgadefilosofi. Den blev nomineret til kulturprisen ved Danish Rainbow Awards året efter, og han modtog  i 2020 skulderklaplegatet på 10.000 kr. fra Danske Skønlitterære Forfattere for digtsamlingen. 

Han debuterede som dramatiker med teatermonologen Den unge Elias' lidelser (2021) på Folketeatret, som blev genopsat under WorldPride i København 2021. En bearbejdet udgave af manuskriptet til forestillingen er udkommet som bog på forlaget Det Poetiske Bureau. 

Han har udgivet digte i tidskrifterne OXY Magazine, Professor Kuhlau og hans slægt, Udkant og Addanda.

Værker

Udgivelser 

 2021: Den unge Elias’ lidelser, teatermonolog, Det Poetiske Bureau
 2019: GADESTREGER, digtsamling, forlagetgadefilosofi

Forestillinger 

 2021: Den unge Elias' lidelser, Folketeatret

 2020: STREETLINES, monolog, Copenhagen Pride

Kilder 

Digtere fra Danmark
Dramatikere fra Danmark
Dansksprogede forfattere fra Danmark
Mandlige forfattere i det 21. århundrede
Danske muslimer
Personer fra Aarhus